CELEX: 62017TN0020
Language: sl
Date: 2017-01-16 00:00:00
Title: Zadeva T-20/17: Tožba, vložena 16. januarja 2017 – Madžarska/Komisija

13.3.2017   
            
            
               SL
            
            
               Uradni list Evropske unije
            
            
               C 78/36
            
         Tožba, vložena 16. januarja 2017 – Madžarska/Komisija
   (Zadeva T-20/17)
   (2017/C 078/50)
   Jezik postopka: madžarščina
   
      Stranki
   
   
      Tožeča stranka: Madžarska (zastopnika: M. Z. Fehér in E. Zs. Tóth)
   
      Tožena stranka: Evropska komisija
   
      Predlogi
   
   Tožeča stranka predlaga Splošnemu sodišču, naj:
   
               —
            
            
               razglasi za ničen Sklep Komisije C(2016) 6929 final z dne 4. novembra 2016 o ukrepu SA.39235 (2015/C) (ex 2015/NN), ki ga je uporabila Madžarska na področju obdavčitve prihodkov iz oglaševanja;
            
         
               —
            
            
               podredno, razglasi delno ničnost izpodbijanega sklepa v delu, v katerem je kot prepovedana državna pomoč opredeljena različica predpisov po spremembi iz leta 2015;
            
         
               —
            
            
               Komisiji naloži plačilo stroškov.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja tri tožbene razloge.
   
               1.
            
            
               Prvi tožbeni razlog temelji na napačni opredelitvi davka na oglaševanje kot državne pomoči.
               Izpodbijani sklep ni zakonit, ker je Komisija zadevni madžarski ukrep neutemeljeno opredelila kot državno pomoč; državna pomoč ni niti sistem progresivne obdavčitve, ki določa davčne razrede in obročno odplačevanje v skladu z objektivnimi merili, niti znižanje davčne osnove za nerentabilna podjetja, niti uporaba novega davčnega sistema za prejšnja davčna leta.
            
         
               2.
            
            
               Drugi tožbeni razlog temelji na neizpolnitvi obveznosti obrazložitve.
               Komisija ni izpolnila obveznosti obrazložitve pri opredelitvi predpisov o obdavčitvi oglaševanja tako v spremenjeni različici iz leta 2014 kot v spremenjeni različici iz leta 2015 kot prepovedane državne pomoči, ne da bi vsebinsko preučila razliko med obema predpisoma. V izpodbijanem sklepu ni navedeno, v skladu s katero izjemo, določeno z zakonom, ima podjetje premoženjsko korist v primerjavi z drugim podjetjem v enakem položaju; ni navedeno, zakaj sistem progresivnega obdavčenja ni del referenčnega sistema; ni navedena kategorija podjetij, ki so v prednosti le zaradi sistema progresivne obdavčitve po davčnih razredih, in ni obrazloženo, zakaj šteje, da izračuni madžarskih organov glede stroškov, ki jih imajo davčni zavezanci in davčni organi, niso zadovoljivi.
            
         
               3.
            
            
               Tretji tožbeni razlog temelji na zlorabi pooblastil.
               Komisija je s sprejetjem izpodbijanega sklepa zlorabila pooblastila na področju preizkusa državnih pomoči, konkretno je z opredelitvijo kot prepovedana državna pomoč prepovedala pobiranje davkov na podlagi davčnih predpisov, kar je v izključni pristojnosti držav članic, ne da bi upoštevala, da še ni sodne prakse Sodišča in Splošnega sodišča glede tega, ali je zadevni davek mogoče opredeliti kot državno pomoč.